שאלה: ראיון הלכתי עם הזמר מרדכי בן דוד: לרב ברצוני לקנות דיסק אלבום "כיסופים" של הזמר החסידי הידוע מרדכי בן דוד, וברצוני לדעת: א. האם נכונה השמועה שהזמר הסכים להפצת הדיסק לזיכוי הרבים ברשת האינטרנט ללא ת? ב. אם התשובה שלילית, האם כשאני קונה את דיסק מותר לי לעשות לו גיבוי מפני שריטות, וכן לשומרו באייפון ובמחשב הנייד שלי מטעמי נוחות?
תשובה: הדבר הטוב ביותר הוא לברר אצל הבעלים אלו זכויות נכללות בקניית הדיסק, וכן לגבי ההקפדה או מחילה וכו' על שירים ברשת האינטרנט. לשם כך שוחחתי (אור לכ"ג טבת התשע"ב) עם הזמר מרדכי בן דוד ושאלתי אותו באופן מפורט במספר נושאים, השיחה הוקלטה ושוכתבה, ונאמרו דברים מעניינים מאד. כל המידע כאן מתפרסם בידיעתו הגמורה ובעזרת ה' המידע יהיה לתועלת הגולשים על מנת להינצל מאיסור גזל במובן הרחב שלו. (ההערות בסוגריים הם שלי ואינם בכלל דבריו של הזמר מרדכי בן דוד). הרב ניר אביב השאלות: 1. האם יש יאוש או מחילה על שירים או אלבומים שהועלו לרשת? תשובה: בשום פנים ואופן לא. 2. מדוע אינך דואג להתלונן ולחסום אתרים לא חוקיים שיתוף קבצים? תשובה: צריך לשבת כל היום וכל הלילה כדי לעקוב, ואין לי כוחות לזה, אך אין שום מחילה. למשל, ישנו אתר שנקרא דוסינט. האתר הזה מנוהל על ידי כמה בחורים צעירים, ואין עם מי לדבר שם. האלבום החדש שלי "כיסופים" יצא יומיים שלושה לפני יום הכיפורים, כבר באותו היום הם העלו אותו לאתר שלהם. תגובות הגולשים היו "תודות", ו"תזכו למצוות", ו"איזו זכות" וכדומה, פשוט אין לי מילים, זו זוועה שאין לתארה, חוצפה. ערב יום הכיפורים בן אדם גונב ועוד מסית את הרבים לגנוב בערב יום כיפור, ועוד הם אומרים לו וישר כח. שאלה: אולי הגולשים אינם יודעים שמדובר במשהו לא חוקי? תשובה: הם לא חושבים שהם גונבים? בן אדם שמשקיע עשרות אלפי דולרים חוץ ממאות רבות של שעות עבודה, מה היא ההוא אמינא שזה מותר או שזו "מצוה"? הרי כל הפוסקים אומרים שזה אסור. 3. מה דין הורדת שיר יחיד מן הרשת ולא כאלבום? תשובה: אינני מרשה בשום פנים. יש אתר שאפשר לגשת לשם ולשלם דולר, האם דולר אחד לשיר זה סוף העולם? אמרתי לבחור ששאל אותי: על קפה עם פיצה אתה תשלם 10 דולר, וכמה זמן תיהנה מזה? 5 דקות. לעומת זאת, אתה קונה דיסק ויכול להנות ממנו שוב ושוב, מאות שעות. אינני מבין איפה השכל, איפה הרגש האנושי, הרי השקיעו בזה כל כך הרבה. 4. האם נכון לומר שזה אינטרס שלכם שיצרבו או יורידו כדי להתפרסם או להתפרנס מהופעות? תשובה: ודאי שיש רווח מהופעות, אך ודאי שהדיסקים נעשים על מנת שיקנו אותם ואין רשות או מחילה להעתיק. אני לא מאמין שיש אדם המאמין בשטות כזו, ומעולם במשך כל השנים לא קרה שאדם שגנב דיסקים שלי הזמין אותי להופעה. 5. ישנם דיסקים שלך שכבר לא נמכרים בחנויות או באינטרנט, למשל "קומזיץ" האם אותם מותר להעתיק? תשובה: אין דיסק שלי שלא ניתן להשגה, אין כזה דבר. ישנו אתר אינטרנט באמריקה שכל אלבום שלי שיצא מששת ימי בראשית נמצא שם, והם שולחים גם לארץ. 6. מה לגבי מי שאומר שאינו מתכוון לשלם בכל מקרה אלא ישמע רק בחינם, האם לגביו יש מחילה כי ממילא אינך יכול להרוויח ממנו? תשובה: אני שואל: מה הוא רוצה שאני אתן בחינם? אינני מוכן לתת בחינם בשום אופן. לא יעלה על הדעת שתלך לחנות פיצה ותגיד שבכל מקרה אינך מתכוון לשלם ויתנו לך בחינם, כי הם מתפרנסים מזה. אני מוכר מוסיקה ומזה אני מתפרנס, לכן אינני מוכן לתת בחינם. אם אינך מוכן לקנות בחינם, אל תקנה. מי מכריח אותך לקנות, מי מכריח אותך לשמוע? אין כאן דין זה נהנה וזה לא חסר, משום שאנו משקיעים בזה רבות כדי שאנשים שרוצים להנות יקנו, זה מכסה את ההוצאות ונשאר ב"ה קצת רווח. השקענו באלבום האחרון שנה שלמה, זו עבודת פרך. 7. שירים ביוטיוב האם מותרים לשמיעה צפיה או הורדה? תשובה: אני חושב שאסור להיכנס לאתר הזה, הוא מלא לכלוך ומלא תועבה, 'חתיכת נבילה' ותועבה, ה' ירחם. מישהו שלח לי לינק לסרטון של רבי דוד אבוחצירא שרציתי לראות, נכנסתי ונבהלתי מהאתר. אף פעם לא שמתי שם שום שיר שלי חס וחלילה, וגם לא אשים כי לדעתי זה מקום טמא וטרף, כל שיר שהועלה לשם אינו ברשותי וזה גזל. 8. האם יש רשות להעתקת דיסק כגיבוי, למקרה שישרט הדיסק המקורי שקנה? תשובה: בא אלי פעם בחור ישיבה, שקנה קסטה לפני עשר שנים וכעת נקרעה לו הקסטה, ושואל האם מותר לו להעתיק את הדיסק מחבר. אמרתי לו שאם הוא היה קונה נעליים לפני עשר שנים והיו נקרעות, הוא היה הולך לקנות חדשות. קניית זכות השמיעה אינה לנצח אלא עד שנה, לכן אם נשרט הדיסק אני מרשה להעתיק מאחר במשך שנה מיום קניית הדיסק, אך לא מעבר לכך. אם נשרט לאחר שנה צריך לקנות חדש. 9. מה דין עותק לרכב, למחשב האישי וכו'. עותק למכשיר הנייד, אייפון וכו'? תשובה: האייפון ודומיו הוא חורבן, כבר לא שווה להוציא דיסקים, גם הגויים סובלים מזה ומפסידים מיליארדים. אני נותן רשות לשמור את הדיסק כקובץ רק במקום אחד לפי בחירה,כגון: באייפון אן ברכב או במחשב הנייד, אך לא בשני מקומות. 10. מה דין עותק לאשה או לבעל או לשאר בני משפחה? תשובה: כבר אמרתי שיש לו בחירה היכן לשמור פעם אחת, ואם בוחר לשמור אצל הנייד של האשה זו בחירה שלו. אין היתר לשמור ולהעתיק לבני המשפחה, ומה לדוגמא מי שיש לו 14 ילדים, אין לדבר סוף. ההיתר הוא לשמור רק פעם אחד, והקונה יחליט היכן. 11. האם יש בעיה לצפות בלבד (ללא הורדה) בשיר שהועלה לרשת? תשובה: בוודאי שלא רק הורדה אסורה, אלא אף שמיעה ו צפיה אסורה ללא ת 12. מה דין צפייה באינטרנט בשיר שצולם בצורה פרטית חובבנית? תשובה: אינני מרשה לצלם הופעות שלי, למעט לבעל השמחה שהזמין אותי. (הערה: הבהרתי למרדכי ב.ד. שלמרות שהוא מקפיד על הדבר ישנה בעיה הלכתית לאסור אם לא היתנה זאת מראש, משום שמי שנמצא ברשות במקום ההופעה מצלם במצלמה הפרטית שלו, והוא אמר שהוא מבין זאת). 13. מי שהוריד או צרב שירים ורוצה לעשות תשובה, האם כשימחוק יש מחילה? תשובה: כן. (הערה: בתחילה מרדכי ב.ד. השיב כך: "לא בשום אופן אין מחילה. אם הוא רוצה לעשות תשובה שילך לאינטרנט ויקנה כל שיר ושיר וכל אלבום ואלבום שהוא שמע במשך כל השנים. אך לאחר שהוסבר לו על עניין תקנת השבין הסכים למחול למי שימחוק הכל, למרות שלא משלם עליהם, בתנאי שמתחייב לשלם על מה שישמע מעתה). 14. האם כשקונה חדש יש מחילה על זמן השימוש הקודם ויכול להמשיך לשמוע את הצרוב? תשובה: כן. 15. האם יש לך מה להוסיף? תשובה: עם ישראל צריכים להרגיש את העניין של ואהבת לרעך כמוך, כל אחד יקח בחשבון אם היה מוכן שכך יעשו לו. אם אנשים היו יודעים כמה השקעה וזיעה ושעות וכוחות מושקעים כאן, אני לא מאמין שהיה אדם אחד שהיה מעיז להעתיק דיסק. אני רק מבקש שכל אחד יחשוב אם הוא היה נכנס לנעליים שלנו, איך הוא היה מרגיש? מה ששנוא עליך לא תעשה לחברך. הבעיה בעידן המדיה היא שכל כך קל להעתיק, ואנשים פשוט לא חושבים על מה שהם עושים. עד כאן הראיון. סיכום הפרטים העולים להלכה: א. כבר כתבנו פעמים רבות (באתר ישיבה, וכן בהרחבה בספרי ביכורי אביב סימן צט, הלכות מעשיות בנושא זכויות יוצרים בעידן האינטרנט) שישנו איסור הלכתי להעתיק יצירה רוחנית ללא רשות הבעלים מסיבות שונות שהזכירו הפוסקים. ישנם האוסרים מטעם איסור דאורייתא של גזל, ישנם האוסרים מדין נהנה מרכוש חברו או דין נהנה מיגיעתו של חברו, ישנם האוסרים מדין יורד לאומנות חברו. דעת רוב הפוסקים שאין לאינטרנט דין זוטו של ים או אבידה מדעת, ולכולם ישנו איסור משום "ואהבת לרעך כמוך", ומה ששנוא עליך לא תעשה לחברך. ב. שמיעה, צפיה או הורדה של שיר יחיד מן הרשת אסורה וכל שכן אלבום שלם, אלא אם כן הדבר נעשה באתר חוקי תמורת ת ג. אלבום שלא נמכר בחנויות אך עדיין ניתן להשיגו באינטרנט אין היתר להורידו או להעתיקו. בכל מקרה של ספק צריך לברר אצל בעל הזכויות את המצב לאשורו. ד. גם למי שטוען שבכל מקרה אינו מתכוון לקנות אין רשות להעתיק ללא רשות הבעלים. ה. שירים שהועלו לאתר יוטיוב על ידי הזמר עצמו מותרים לצפיה או שמיעה, אך לא להורדה. למשל, השירים של יעקב שוואקי מותרים לצפיה באתר זה משום שהועלו על ידו או ברשותו, ואילו השירים של מרדכי בן דוד אסורים משום שלא הועלו על ידו או ברשותו. ו. עשיית עותק גיבוי או שמירה במקומות נוספים: הדין תלוי בשאלה אלו זכויות שימוש בדיסק מכר הבעלים לצרכן. על פי מה שביררנו אצל בעלי הזכויות, קניית הדיסק אינה זכות שמיעת האלבום לכל החיים. יעקב שוואקי (מופיע על עטיפת הדיסק) אינו מתיר לעשות העתק אלא לשמור כקובץ MP3 במקום אחד בלבד לפי בחירה כגון באייפון או במחשב הנייד וכו'. מרדכי בן דוד מתיר לעשות עותק מאחר רק במקרה והדיסק נשרט בתוך השנה הראשונה, ומתיר לצרכן לשמור כקובץ במקום אחד בלבד לפי בחירה. אין היתר להעתיק לבני משפחה אפילו מדרגה ראשונה. זמר שלא ציין על עטיפת שאוסר לעשות עותק גיבוי כגון שכתב רק "כל הזכויות שמורות לפי החוק הבינלאומי", מותר לעשות עותק גיבוי כפי שמתיר החוק  שימוש פרטי וביתי (תיקון מס' 6) תשנ"ו-1996   סעיף 3ג:, חוק זכות יוצרים, התשס"ח 2007 - סעיף 24(א). אך אם הוסיף שגם אסור על פי ההלכה, אין מנוס אלא לברר כל מקרה לגופו, אלו זכויות שימוש נכללות בקניה. ז. צילום הופעה בצורה חובבנית באירוע פרטי או ציבורי והעלאתו לרשת היא מותרת אלא אם כן הודיע הזמר מראש שהוא אוסר זאת. ח. הרוצה לעשות תשובה ימחוק את כל השירים שהעתיק בצורה לא חוקית, ואז יש מחילה מצד הזמרים הנ"ל על כל ההנאה שנהנה ואינו צריך לשלם עליהם. המחילה מותנית בכך שמקבל על עצמו לשלם על השירים מעתה ואילך. ראיון הלכתי עם המו"ל של הזמר יעקב שוואקי למעבר לקטגורייה זכויות יוצרים ב'שאל את הרב' - לחץ כאן. למעבר לשיעורים בנושא 'זכויות יוצרים' - לחץ כאן.